ไฟแนนซ์ทูเดย์
เสียงครวญจากพนักงานเอ็กซิมแบงก์ว่า
20 ส.ค. 2554

เสียงครวญจากพนักงานเอ็กซิมแบงก์ว่า
ที่ ครม.อนุมัติให้โบนัสพิเศษพนักงานแบงก์รัฐ 1 เดือน ในฐานะที่ช่วยสนองนโยบายรัฐบาลกระตุ้นเศรษฐกิจเต็มที่ เลยอนุมัติเงินเป็นกำลังใจซะหน่อย มีเอ็กซิมแบงก์เท่านั้นที่ไม่ได้ เพราะถือเป็นรัฐวิสาหกิจ จะหัวเราะหรือร้องไห้ดีละเนี่ย




การสนองนโยบายรัฐบาล ถือเป็นการใช้เงินนอกงบประมาณ แต่ ช.ชดา ว่า ครม.เลือกพูดแต่เรื่องดีว่าสนองนโยบายรัฐบาล แต่เรื่องเสียๆ อย่างหนี้เน่าที่จะพุ่งตามมาในอีกไม่นาน ไม่ยักจะมีใครพูดถึงเลย
ส่องกล้องไปที่การที่บอร์ดสำนักงานสลากฯ อนุมัติพิมพ์สลากกินแบ่งการกุศลต่อไปอีก 3 เดือน 6 งวด มันน่าจะมีอะไรในกอไผ่ เพราะจู่ๆ มาขอยืดระยะออกไป ด้วยเหตุผลแก้ไขราคาสลากแพง ฟังแล้วคนในวงการเขาก็ขำๆ กัน เพราะรู้กันดีว่างานนี้ใครได้ใครเสีย 
ปกติไม่ใช่คนเงียบ ตั้งแต่เป็นปลัดกระทรวงการคลัง อารีพงศ์ ภู่ชอุ่ม ก็พูดน้อยลง น้อยลงทุกวัน แบบถามคำตอบคำ เพราะแต่ละเรื่องที่ทำก็เป็นเรื่องใหญ่ๆ และต้องระวังตัวมากเป็นพิเศษ นี่ล่ะที่เขาว่าความรับผิดชอบมันมาพร้อมกับตำแหน่ง 
ทางด้านแบงก์ชาติ ประสาร ไตรรัตน์วรกุล ผู้ว่าการแบงก์ชาติ ต้องใช้เวลาอีกนิดพิสูจน์ฝีมือและบารมีให้คนแบงก์ชาติเห็นว่า อดีตลูกหม้อแบงก์ชาติคนนี้ไม่ได้ถูกกลุ่มก้อนไหนในแบงก์ชาติชักจูงได้ง่ายๆ เป็นตัวของตัวเอง มีความเด็ดขาดในการตัดสินใจและโปร่งใส ถึงได้มานั่งในตำแหน่งนี้ได้ เพราะเป็นคนเดียวที่ชัดเจนว่าไม่มีค่ายและฝักใฝ่ฝ่ายใด
แต่ละแบงก์ส่งงานวิจัยออกมาบี้จนศูนย์วิจัยกสิกรไทยต้องปรับตัวยกใหญ่ ช.ชดา ขอแนะนำว่า พี่ก้อยวิวรรณ ธาราหิรัญโชติ ประธานบริหารศูนย์วิจัยฯ ต้องออกมาเล่นเอง เพราะเครดิตและบารมีที่สะสมมาก็มีมากพอที่จะทำให้คู่แข่งหายซ่าส์ได้